40.

izvajajo ukrepe izobraževalne politike in po potrebi nadaljujejo reforme sistemov izobraževanja in usposabljanja ter pri tem upoštevajo celoten spekter izobraževanja in usposabljanja v okviru celovitega institucionalnega pristopa, da bi okrepili enake možnosti in vključenost ter spodbujali učni uspeh na vseh ravneh in v vseh vrstah izobraževanja in usposabljanja, in sicer tako, da: (a) upoštevajo vse večje raznolikosti učencev ter izboljšanje dostopa do kakovostnega in vključujočega izobraževanja in usposabljanja za vse učence, vključno s tistimi iz prikrajšanih in ranljivih skupin, kot so učenci, ki jim grozita revščina in socialna izključenost, in učenci s posebnimi učnimi potrebami, invalidi, nizkokvalificiranimi/nizkousposobljenimi osebami, osebami z migrantskim ozadjem, pripadniki manjšin in učenci, ki imajo manj priložnosti zaradi svoje geografske lokacije, spola in/ali slabšega socialno-ekonomsko položaja; (b) spodbujajo celovite strategije za učni uspeh na nacionalni in regionalni ravni, ki temeljijo na močnem medsektorskem sodelovanju na vseh ravneh, da bi spodbujali uspešno dokončanje višjega sekundarnega (ali enakovrednega) izobraževanja in usposabljanja ter zmanjšali zgodnje opuščanje izobraževanja in usposabljanja ter podpovprečne dosežke, tudi s podpiranjem celovitega institucionalnega pristopa in večdisciplinarnega sodelovanja v šolah in v njihovi okolici, s splošno vključujočo vizijo izobraževanja in usposabljanja, osredotočeno na učenca, spodbujanjem zgodnjega odkrivanja znakov demotiviranosti, krepitvijo individualiziranega usmerjanja in okvirov za podporo ogroženim učencem ter spodbujanjem in vključevanjem staršev, skrbnikov, družin in skupnosti; (c) si prizadevajo zagotoviti, da vsi učenci dosežejo temeljne ravni obvladovanja osnovnih znanj in spretnosti, vključno z digitalnimi veščinami, s posebnim poudarkom na skupinah, pri katerih obstaja tveganje glede podpovprečnih dosežkov in zgodnjega opuščanja izobraževanja in usposabljanja, ter hkrati tudi z opredelitvijo učinkovite reforme politik, da bi podprli boljše dosežke pri osnovnih znanjih in spretnostih, zlasti v zvezi z učnimi načrti, in/ali ocenjevanjem in vseživljenjskim usmerjanjem, pa tudi sposobnosti institucij in osebja za inovativnost ter razvoj pristopov in okolij, osredotočenih na učence; (d) si prizadevajo zagotoviti, da bodo imeli vsi učenci, tudi izredno nadarjeni, ustrezno podporo in intelektualno stimulacijo, v skladu s svojimi sposobnostmi in zmožnostmi, in hkrati zaščititi njihovo fizično, čustveno in psihološko dobro počutje; (e) zagotovijo, da bodo ustanove za izobraževanje in usposabljanje varna okolja brez nasilja, rasizma, ustrahovanja, kibernetskega ustrahovanja, spolnega nadlegovanja, seksizma, škodljivega govora, dezinformacij, napačnih informacij in vseh oblik diskriminacije; (f) spodbujajo varno, privlačno in podporno učno okolje, tudi spletno, v katerem lahko vsi učenci rastejo in se razvijajo kot posamezniki in člani skupnosti ter se počutijo spoštovane in cenjene, pri čemer so prepoznani njihovi posebni talenti in potrebe, hkrati pa naj določijo ustrezno visoka pričakovanja za vse učence in skrbijo za njihovo dobro počutje; (g) zagotovijo, da so v notranjih in zunanjih postopkih za zagotavljanje kakovosti v ustanovah za izobraževanje in usposabljanje upoštevana vprašanja pravičnosti pri dostopu, vključenosti in učnega uspeha za vse učence; (h) predvidijo, v skladu z nacionalnimi in regionalnimi okoliščinami, izvajanje učinkovitih politik za vseživljenjsko usmerjanje, zagotovijo poklicno usmerjanje in priložnosti za razvoj poklicnega znanja in spretnosti na vseh ravneh in v vseh vrstah izobraževanja in usposabljanja, med drugim tudi zato, da bi podpirali poklicne preusmeritve državljanov in državljank skozi vse življenje; (i) spodbujajo večjezičnost v ustanovah za izobraževanje in usposabljanje z vrednotenjem in uporabo jezikovnih okolij učencev, s čimer se izboljšuje znanje učnega jezika in podpira pridobivanje dodatnih jezikovnih kompetenc; (j) zagotavljajo dostopnost do priložnosti za učenje in vključujočega okolja ter individualizirane podporne ukrepe v učnih okoljih, ki invalidom omogočajo čim večji akademski in družbeni razvoj, da bi olajšali njihovo izobraževanje (7); (k) si prizadevajo preprečevati psihološke težave učencev in zagotavljati podporo učencem s psihološkimi težavami, po potrebi tudi z dostopom do strokovne podpore;